Dividendide maksustamine Kuni 2009. aasta alguseni tuli eristada ettevõtte tulumaksu ja kinnipeetavat tulumaksu: kuni 2008. aasta lõpuni maksustati dividende nii ettevõtte tulumaksuga (21/79), mida tasus äriühing, kui dividende jaotati, ning samuti kinnipeetava tulumaksuga (21%), mis peeti teatud juhtudel kinni mitteresidendist juriidilisele isikule makstavatelt dividendidelt (osalusega alla 15% või asukohaga madala maksumääraga territooriumil). Alates 1. jaanuarist 2009 on dividendid maksustatavad ainult ettevõtte tulumaksuga. Dividendide maksustamisel tuleb eristada äriühingu poolt saadud dividendide edasimaksmist ning muu kasumi jaotamist dividendina. Saadud dividendide edasimaksmine: Eesti äriühing on saanud dividende tütarühingult (vähemalt 10% osalus või häältest) ning maksab saadud dividendid enda omanikele. Residendist äriühing on kohustatud maksma tulumaksu maksumääraga 21/79 dividendidelt, mis on väljamakstud enda kasumi, samuti portfelliinvesteeringult saadud dividendide arvel. Erireeglid on teises riigis asuva püsiva tegevuskoha kaudu ning aastatel 1994-1999 teenitud kasumi jaotamisel dividendina.